Wat van verkeersbeamptes se arrogansie? | Netwerk24
Knormoer praat onlangs (26.09) oor die arrogansie van die vrouebestuurder in Krugersdorp wat spore gemaak het met die verkeersbeampte wat op die enjinkap lê.
Nou wat op aarde sou die beampte besiel het om so 'n onverantwoordelike ding te doen soos om op 'n bewegende voertuig te spring? Sou dit nie beter gewees het om slegs die voertuig se nommerplaat neer te skryf nie?
Ek stem saam met Knormoer dat dit verkeerd was van die bestuurder om weg te jaag, maar wil hy nie dalk iets skryf oor die ongelooflike arrogansie wat verkeersbeamptes soms openbaar nie?
Dit skreeu ten hemele en pas regtig nie by beskaafde amptenare nie.
Dit sou interessant gewees het as Knormoer, hoewel die bestuurder verkeerd was, ook haar kant van die saak gestel het. Beleefdheid word van albei kante gevra.